
			Un mapa

			Un matí plujós de l’estiu de 1881, Lloyd Osbourne, un adolescent inquiet de tretze anys, aficionat a la pintura, s’entretenia pintant amb aquarel·les el mapa d’una illa que havia dibuixat. El seu padrastre, l’escriptor Robert L. Stevenson, es va acostar amb interès al noi i de seguida va començar a completar el mapa amb accidents geogràfics i els seus noms fins que va acabar anotant a la vora superior dreta les paraules «illa del tresor». Sense adonar-se’n (amb la «inconsciència del que estava predestinat», va escriure més tard), Robert L. Stevenson havia iniciat una de les novel·les d’aventures més importants de la història de la literatura universal.

			«Em diuen que hi ha persones a les quals no interessen els mapes, i em costa molt creure-ho», va deixar escrit l’autor per explicar la fascinació que va produir-li aquell dibuix, que va anar omplint de seguida amb pirates, tresors enterrats i un mariner abandonat. Semblava conèixer tan bé aquella fantàstica illa, que Lloyd li va demanar amb insistència una història sobre l’illa. La llista de títols dels diferents capítols va brotar tot seguit, i la imatge d’un home amb una sola cama (inspirada en un amic real) es va apropiar de la seva ment, i el va acabar convertint en el centre d’una novel·la de pirates.

			Stevenson va redactar els tres primers capítols, que van entusiasmar Lloyd. I així, amb l’estímul i la participació del jove i dels pares de l’escriptor, en va redactar dotze més en quinze dies des que va començar el dibuix d’aquella illa. Raons de salut van obligar l’escriptor a deixar la seva tasca, però un amic havia portat els capítols ja escrits a l’editor d’una revista juvenil, que va començar a publicar-los a partir de l’1 d’octubre. Stevenson no va tenir més remei que decidir-se a acabar la novel·la a Davos, Suïssa, on s’havia traslladat buscant un clima millor per a la seva malaltia pulmonar. Cada dia escrivia un capítol. El 28 de gener de 1882 va aparèixer l’últim i l’any següent es va editar per primer cop com a llibre complet L’illa del tresor. Des d’aleshores, no ha deixat d’alimentar els somnis d’aventures i els anhels de llibertat de generacions successives.

			Un tresor

			A mitjan segle XVII, francesos instal·lats a l’illa Tortuga van començar a abordar galions espanyols que transportaven metalls preciosos i monedes entre les colònies americanes i la metrò-poli. Aquesta activitat va ser promoguda pels anglesos quan van conquerir l’illa de Jamaica (1655), els quals donaven facilitats als pirates per vendre les seves mercaderies, i aviat va arribar al seu auge amb la incorporació de pirates holandesos i anglesos. Els bucaners es van fer tan forts —així els van començar a anomenar els anglesos—, que ja no es conformaven a abordar els vaixells durant la seva navegació, sinó que atacaven les ciutats i les saquejaven. Panamà, Maracaibo i Portobello van ser algunes d’aquestes ciutats, i François L’Ollonais, Daniel Montbars o Henry Morgan, alguns dels bucaners més cèlebres.

			En l’última dècada del segle, la pirateria al Carib va decaure, però després de la guerra de Successió espanyola va renéixer amb força. El 1715, pirates anglesos (Henry Jennings, Charles Vane, Samuel Bellamy i Edward England) van organitzar una important expedició per recuperar l’or d’un galió enfonsat a prop de Florida que va aconseguir el seu objectiu.

			Aquest és el rerefons històric en què Robert L. Stevenson es basa per traçar el relat que justifica l’existència d’un tresor enter-rat en una remota illa i inventar tota la història referent al fictici capità Flint. Per a això, va utilitzar la General History of Pyrates (obra signada amb el pseudònim de capità Charles Johnson, darrere del qual podria amagar-se l’escriptor Daniel Defoe), de 1724, obra pionera a biografiar pirates contemporanis a l’autor i que va difondre els trets principals de la vida d’aquests personatges, que es van incorporar a la cultura popular a través de la literatura, primer, i del cinema, més tard.

			L’illa del tresor ocupa un lloc d’honor en la configuració de l’estereotip literari de pirata amb cama de fusta i lloro damunt l’espatlla en cerca de tresors amagats en illes tropicals amb l’ajuda de mapes en clau. El coneixement del mar de Stevenson gràcies a la professió familiar i als seus viatges li va proporcionar prou dades per fer completament convincent la seva descripció del món de la marineria i la navegació i dotar així de realisme i credibilitat la seva història de pirates.

			Aquesta edició

			Seguint els criteris generals de la col·lecció «Clàssics a Mida», aquesta adaptació de L’illa del tresor és feta a partir de l’original anglès. S’ha reduït el text, però s’ha conservat la magistral expectació que crea l’autor en cada un dels finals dels seus trenta-quatre capítols, la frescor i l’agilitat de la narració, la senzillesa del seu estil, la profunditat dels seus personatges i, en resum, el més essencial dels valors literaris i humans inclosos en aquesta obra mestra.

			CAPÍTOL I

			El vell llop de mar arriba a la posada

			Ja que l’hisendat1 Trelawney i el doctor Livesey m’han demanat que posi per escrit tots els detalls referents a l’illa del tresor, de principi a fi, sense amagar res més que la situació de l’illa, perquè encara no ha estat retirat tot el tresor, agafo la ploma l’any 17… i retorno al temps en què el meu pare era el propietari de la posada Almirall Benbow i el vell i morè mariner, amb la cara marcada per una estocada, va venir a hostatjar-se a casa nostra.

			El recordo com si fos ahir, quan va arribar a la porta de la posada amb pas lent i feixuc, traginant un carretó de mà amb el seu cofre de bord: un home alt, fort, gros, de pell torrada, amb una cua que li queia sobre les espatlles de la seva bruta casaca blava; les mans resseques i plenes de cicatrius, amb les ungles negres i trencades, i la marca del sabre, d’un blanc brut i moradenc, que li creuava una galta. El recordo contemplant la cala mentre xiulava, fins que va començar aquella antiga cançó marinera, que més tard cantaria tan sovint amb una veu forta i cascada, que semblava haver-se afinat i trencat a les barres del cabrestant:2 

			Quinze homes al cofre del mort…

			Ha, ha, ha, i una ampolla de rom!

			Aleshores va donar un cop a la porta i quan va aparèixer el meu pare va demanar barroerament un got de rom, que es va beure lentament, assaborint-lo com un expert, mentre continuava mirant els penya-segats.

			—Una cala accessible —va dir finalment—; i una taverna ben situada. Gaire gent, company?

			El meu pare li va dir que molt poca, malauradament.

			—Doncs, aleshores —va dir—, aquesta serà la meva cabina. Sóc un home senzill; no necessito més que rom, cansalada i ous. I aquest sortint d’allà dalt per veure els vaixells. Que com em dic? Digueu-me capità. Ah, ja veig què espereu… Teniu! —i va llançar tres o quatre monedes d’or a terra—. Ja m’avisareu quan me les hagi gastat —va dir amb la feresa d’un capità.

			I, realment, malgrat les seves robes deteriorades i la seva parla vulgar, no tenia l’aspecte d’un simple mariner, sinó que semblava un oficial acostumat a ser obeït.

			Habitualment era un home silenciós. Es passava el dia a la cala o als penya-segats, amb una ullera de llarga vista de metall; a la nit s’asseia en un racó de la sala, al costat del foc, i bevia rom quasi pur. Gairebé mai no retornava una salutació. Cada dia, quan tornava de passejar, acostumava a preguntar si havia passat algun home amb aspecte de mariner pel camí. Al principi, vam pensar que ho preguntava perquè desitjava trobar-se amb gent de la seva condició. Però després vam començar a adonar-nos que el que volia era fugir-ne.

			Un dia, em va agafar a part i em va prometre quatre penics de plata cada primer de mes si mantenia «els ulls atents a un mariner amb una sola cama» i l’avisava en el moment en què aparegués. Moltes vegades, quan arribava el primer de mes i li demanava la paga, esbufegava i em mirava fixament, però abans que acabés la setmana semblava pensar-s’ho més bé i em donava els meus quatre penics i em repetia les instruccions d’estar alerta al «mariner amb una sola cama».

			No cal que expliqui com freqüentava els meus somnis aquell personatge. A les nits de tempesta, acostumava a veure’l de mil diabòliques formes diferents. De vegades, tenia la cama tallada pel genoll i unes altres, pel maluc; algunes vegades era una criatura monstruosa que mai no havia tingut més que una cama que li sortia del mig del cos. El pitjor dels malsons era veure’l saltar i córrer perseguint-me. Ben cars pagava aquells diners mensuals amb aquestes abominables imaginacions.

			No obstant això, tenia molta menys por del capità que els altres. Hi havia nits en què bevia molt més rom del que el seu cap podia suportar. Aleshores solia cantar les seves velles i brutals cançons marineres, aliè a tothom; però de vegades demanava una ronda per a tots i obligava l’esporuguida clientela a escoltar les seves històries o a corejar els seus cants. Sovint vaig sentir com la casa trontollava amb el Ha, ha, ha, i una ampolla de rom!, que cantaven tots els veïns, atemorits, l’un més alt que l’altre, per no fer-se notar. 

			El que més espantava la gent eren les seves històries; històries terrorífiques sobre penjats, tempestes al mar, l’illa Tortuga i fets i altres llocs horribles del Carib. Segons el que explicava, es deduïa que havia passat la seva vida entre els homes més malvats a qui Déu havia permès navegar. I el llenguatge amb què explicava aquestes històries escandalitzava els nostres senzills veïns gairebé tant com els crims que descrivia. El meu pare sempre deia que allò seria la ruïna de la posada, però crec que ens va fer bé. La gent s’espantava en aquells moments, però després gaudia recordant-los: aportaven emoció a la tranquil·la vida rural.

			Ara bé, en cert sentit, sí que va fer tot el possible per arruïnar-nos, ja que es va quedar a la pensió una setmana darrere l’altra, i un mes darrere l’altre, de manera que feia temps que s’havia gastat tots els diners que ens havia donat sense que el meu pare tingués valor per insistir a demanar-li’n més.

			Només una vegada algú s’hi va enfrontar, i això va ser cap al final, quan la salut del meu pobre pare s’havia deteriorat. El doctor Livesey va arribar una tarda i va visitar el pacient, es va menjar el sopar lleuger que li va oferir la meva mare i se’n va anar a la sala a fumar una pipa fins que li portessin el seu cavall del poble, ja que a la posada no teníem estable. De sobte, el capità va començar a cantar:

			Quinze homes al cofre del mort…

			Ha, ha, ha, i una ampolla de rom!

			El rom i el diable es van emportar la resta…

			Ha, ha, ha, i una ampolla de rom!

			Allò no era nou per a ningú més que per al doctor Livesey i vaig observar que produïa un efecte agradable en ell. El capità es va anar animant amb la seva pròpia música fins que va donar un cop a la taula, cosa que tots sabíem que significava silenci. Tothom va callar de cop i volta, menys el doctor Livesey, que va continuar parlant amablement amb el jardiner. El capità se’l va quedar mirant un moment, va donar un altre cop i finalment va ordenar grollerament:

			—Silenci a coberta!

			—S’adreça a mi, senyor? —va dir el doctor. I quan el rufià li va contestar que sí amb un altre renec, va replicar—: Només li diré una cosa, senyor, que si continua bevent rom, el món aviat es veurà lliure d’un canalla!

			La fúria del vell mariner va ser terrible. Es va aixecar d’un salt, va treure una navalla, la va obrir i va amenaçar el doctor de clavar-lo a la paret. El metge no es va immutar i es va dirigir a ell amb el mateix to de veu, prou alt perquè se sentís a tota l’estança, però completament calmat i ferm:

			—Si no desa ara mateix aquesta navalla a la seva butxaca, li prometo, pel meu honor, que en la propera sessió dels tribunals el faré penjar.

			Es van desafiar amb la mirada, però aviat el capità es va donar per vençut, es va desar l’arma i va tornar al seu seient, remugant com un gos apallissat.

			—I ara, senyor —va continuar el doctor—, com que ja sé que pel meu districte hi ronda un individu d’aquesta mena, sàpiga que el vigilaré dia i nit. No solament sóc metge; també sóc jutge.

			Poc després va arribar el cavall a la porta i el doctor Livesey se’n va anar, i el capità va estar tranquil la resta de la nit i moltes altres nits a partir d’aleshores.

			
				
					1 Hisendat: Persona que té moltes terres i propietats. El terme original anglès (squire) es refereix al principal terratinent d’una comunitat rural que hi posseeix, a més, autoritat.

				

				
					2 Cabrestant: Torn d’eix vertical utilitzat als vaixells per moure o arrossegar grans pesos per mitjà d’un cable que s’hi va enrotllant a mesura que gira mogut per la força aplicada a unes barres que s’hi insereixen.

				

			

		

	
		
			CAPÍTOL II

			En Gos Negre apareix i desapareix

			No gaire més tard de tot això va tenir lloc el primer dels misteriosos fets gràcies als quals ens vam desempallegar per fi del capità, però no dels seus assumptes, com podreu comprovar. Va ser un hivern molt fred de gelades llargues i intenses i de ventades fortes, i era evident des del principi que el meu pobre pare segurament no veuria la primavera.

			Un dia la meva mare era a dalt amb el meu pare i jo parava la taula del capità perquè pogués esmorzar quan tornés de passejar. De sobte, es va obrir la porta de la sala i va entrar un home a qui no havia vist mai abans. Era un tipus pàl·lid, a qui faltaven dos dits de la mà esquerra. Li vaig preguntar què desitjava i va dir que prendria rom. I quan estava a punt de sortir de l’estança per anar a buscar-lo i servir-l’hi, es va asseure damunt d’una taula i em va fer un senyal perquè m’hi acostés.

			—Aquesta taula és per al meu amic Bill?

			Li vaig dir que no coneixia el seu amic Bill i que la taula era per a una persona que s’allotjava a casa nostra i que anomenàvem capità.

			—Bé —va dir—, posem, per dir alguna cosa, que el teu capità té un tall a la galta…, i posem, si vols, que aquesta galta és la dreta. Així, doncs, que el meu amic Bill és a la casa?

			Li vaig dir que havia sortit a passejar.

			—Per on, fill? Per on ha anat?

			Vaig assenyalar els penya-segats i li vaig dir per on tornaria el capità i quant trigaria i vaig respondre unes quantes altres preguntes. El desconegut es va quedar clavat al costat de la porta de la posada, aguaitant com el gat que espera un ratolí.

			—Aquí tenim el meu amic Bill, amb una ullera de llarga vista a sota del braç. Beneït sigui. Tu i jo tornarem a la sala, fill, i ens quedarem darrere la porta per donar a en Bill una petita sorpresa. Beneït sigui.

			Quan el capità va entrar, va tancar de cop la porta darrere seu, sense mirar ni a dreta ni a esquerra, i va travessar l’estança cap on l’esperava l’esmorzar.

			—Bill —va dir el desconegut, amb una veu, vaig pensar, que intentava ser atrevida i forta.

			El capità va fer mitja volta i es va quedar davant nostre; tenia l’aspecte de qui ha vist un fantasma, o el mateix diable o alguna cosa pitjor, si és que n’hi ha cap. De debò que em va fer pena veure com en un moment es convertia en un vell malalt.

			—Vinga, Bill, segur que reconeixes un vell camarada —va dir el desconegut.

			El capità va ofegar un crit de sorpresa.

			—Gos Negre! —va dir.

			—Justa la fusta! —va exclamar l’altre—. El mateix Gos Negre de sempre que ve a veure el seu antic camarada Billy a la posada de l’Almirall Benbow.

			—D’acord —va dir el capità—, ja m’has trobat. Sóc aquí. Vinga, parla, què vols?

			—Vaig a demanar un got de rom a aquest encantador noi, i ara seurem, si ets tan amable, i parlarem obertament, com vells camarades.

			Quan vaig tornar amb el rom, ja s’havien assegut un a cada costat de la taula del capità. En Gos Negre em va dir que me n’anés i que deixés la porta oberta. Els vaig deixar junts i me’n vaig anar a la barra. Durant una estona, malgrat que vaig fer tot el possible per escoltar, l’única cosa que sentia és que parlaven en veu baixa, però després les veus van començar a pujar de to i vaig poder caçar alguna paraula solta, renecs, sobretot, del capità. De sobte, hi va haver una gran explosió de renecs i altres sorolls; les cadires i la taula van anar per terra, i després es va sentir el xoc dels acers i, tot seguit, un crit de dolor, i a l’instant vaig veure en Gos Negre fugint amb l’espatlla esquerra ensangonada i el capità que el perseguia, tots dos amb el sabre a la mà. Ja des de la porta, el capità va llançar al fugitiu una última i tremenda estocada, que li hauria obert l’esquena amb

